Pierre Balmain

Pierre Balmain (18. toukokuuta 1914 Saint-Jean-de-Maurienne, Ranska – 29. kesäkuuta 1982 Pariisi, Ranska) oli ranskalainen muotisuunnittelija.

Hänet tunnettiin erityisesti 1960- ja 1970-luvuilla monien kuninkaallisten, ruhtinattarien ja näyttelijöiden suosimana, konservatiivisen tyylin muotisuunnittelija eli couturierinä.

 Suku ja koulutus 
Pierre Alexandre Claudius Balmainin isä oli verhoilukangastukkuri, joka kuoli pojan ollessa 7-vuotias. Hänen äitinsä Françoise piti sisarensa kanssa muotiputiikkia nimeltä Galeries Parisiennes ja puki poikansa kuin Little Lord Fauntleroyn (Frances F. Burnettin "Pikku lordi"), jolla oli paašikampaus. Pierre kävi koulua Chambéryssa ja vietti viikonloppuja setänsä luona kylpyläkaupunki Aix-les-Bainsissa, jossa hänen kiinnostuksensa haute couture -muotiin herättivät siellä nähdyt seurapiirinaiset. 

Äiti haaveili pojasta tulevan laivaston lääkäri, mutta poika lähti opiskelemaan arkkitehtuuria École des Beaux-Arts’iin vuonna 1933 ja pääsi töihin Edward Molyneux’n muotitaloon vuonna 1934. Hän teki muotipiirrustuksia myös Redfernin muotitalon suunnittelija Robert Piguet’lle. Hän työskenteli Lucien Lelongin muotitalossa 1930-luvun lopulla ja 1940-luvun alussa yhdessä Christian Diorin kanssa sekä teki Lelongille kokoelmia yhteistyössä vuosina 1940–1946.Dior, Christian: Christian Dior And I. E. P. Dutton & Company, Inc New York 1957, s. 260
pienoiskuva|Pierre Balmain mannekiininsa kanssa 1951.
vasen|pienoiskuva|328x328px|Madame Ginette Spanier, malli Marie Teresa ja Pierre Balmain tämän kotona Croissyssä, tv-ohjelman kuvaus 1961.

 Muotihuone 
Toisen maailmansodan jälkeen Balmain perusti nimeään kantavan muotihuoneen, jonka rahoitukseen osallistui muun muassa Pariisissa asunut yhdysvaltalainen kirjailija, perhetuttu Gertrude Stein. Balmainin muotitalo oli välitön menestys, ja sen vaatteille oli ominaista erinomainen laatu, erityisesti iltapuvussa, joissa naisellisuus yhdistyi vaikuttavaan eleganssiin. Pariisista muotitalo laajeni kymmenen vuotta myöhemmin sivuliikkeisiin New Yorkiin ja Caracasiin. Tuotevalikoimaa laajennettin ja Balmain-nimellä myytiin käsinommeltujen iltapukujen lisäksi myös erilaisia asusteita, matkalaukkuja ja hajuvesiä. 

Hänen asiakkaisiinsa kuuluivat Thaimaan kuningatar Sirikit, Belgian kuningatar Fabiola ja filmitähdet Marlene Dietrich, Katharine Hepburn, Vivien Leigh, Ingrid Bergman, Brigitte Bardot ja Sophia Loren sekä Windsorin herttuatar Wallis Simpson, kirjailijat Gertrude Stein ja Alice B. Toklas.

Balmainin ensimmäinen parfyymi oli Vent Vert (”Vihreä tuuli”), ja suurimmaksi menestykseksi nousi Jolie Madame (1953). Hajuvedet Balmain myi vuonna 1960 Revlonille, joka jatkoi tuoksuissa Balmainin nimen käyttöä. Balmain lisensioi tuotemerkkiään myös muissa tuoteryhmissä niin, että hänen kuollessaan vuonna 1982 Balmain-merkkisiä tuotteita valmisti noin 130 yritystä eri puolilla maailmaa.
pienoiskuva|333x333px|Jakkupuku villaa, punoskoristettu, Pierre Balmain 1957.
Arkkitehtuuri jäi Pierre Balmainin elinikäiseksi harrastukseksi, ja hänellä oli osittain itse suunnittelemansa talo muun muassa Italiassa Elban saarella, Firenzessä, Normandiassa ja Marokossa Marrakechissä. Hän sanoi: "Reagoin usein kuin arkkitehti ja ajattelen kuin arkkitehti. Arkkitehdin ja couturierin (muotitaiteilijan) välillä on varmasti valtava määrä yhteistä perustaa."

Hän julkaisi muistelmansa (engl. My Years and Seasons) vuonna 1964. Vuonna 1978 hänelle myönnettiin Ranskan Kunnialegioonan arvo.
vasen|pienoiskuva|Balmainin mannekiineja iltapuvuissa 1951.

 Perintö 
Pierre Balmainin assistenttina toimi 25 vuotta hänen tanskalainen kumppaninsa Erik Mortensen, joka aloitti harjoittelijana vuonna 1948. Hän johti muotitaloa Pierre Balmainin kuoleman jälkeen vuonna 1982 aina vuoteen 1990 asti. Balmain huomasi myös Karl Lagerfeldin lahjakkuuden ja palkkasi hänet vuonna 1954 tuomaroituaan International Wool Secretariatin muotikilpailun, jonka naistentakkisarjan nuori saksalainen suunnittelija voitti. Miestensarjan voittaja Yves Saint-Laurentin palkkasi Christian Dior.

Vuonna 2016 Balmain-muotitalo siirtyi noin 500 miljoonalla eurolla Qatarin emiirin omistamalle yhtiölle, jolla on myös muita muotimerkkejä kuten Valentino.

Balmainille myönnettin postuumisti Dé d’Or (Kultainen sormustin) eli Ranskan muotialan arvostetuin palkinto parhaasta haute couture -kokoelmasta heinäkuussa 1982.

Pierre Balmain mainitaan Peter Sarstedtin vuoden 1969 hitissä ”Where Do You Go To (My Lovely)?” ja Hectorin siitä tekemässä suomennoksessa ”Kuningatar”: Kaikki vaatteesi tehnyt on Balmain / niissä kimmeltää helmet kuin jää ....
vasen|pienoiskuva|Leninki kuvioitua silkkiä, Pierre Balmain 1964.
pienoiskuva|Leninki silkkiä, synteettistä kuitua ja metallia, Pierre Balmain 1950–1969.

 Viitteet 

Luokka:Vuonna 1914 syntyneet
Luokka:Vuonna 1982 kuolleet
Luokka:Ranskalaiset muotisuunnittelijat